На основу члана 42. став (6) Закона о општем управном поступку („Службени гласник РС” , бр. 18/16, 95/18 – аутентично тумачење и 2/23 – УС) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о ближим условима, критеријумима и мерилима за одређивање јединственог управног места, као и начину сарадње надлежних органа у вези са поступањем и обављањем послова на јединственом управном месту**

**Предмет уредбе**

Члан 1.

Овом уредбом одређују се услови, критеријуми и мерила који се примењују у поступку успостављања јединственог управног места, као јединствене контакт тачке, за сарадњу надлежних органа у вези са поступањем и обављањем послована јединственом управном месту.

Ова уредба се односи на државне органе и организације, органе и организације покрајинске аутонoмије и органе и организације јединица локалне самоуправе, установе, јавна предузећа, посебне органе преко којих се остварује регулаторна функција и правна и физичка лица којима су поверена јавна овлашћења (у даљем тексту: орган).

Послови јединственог управног места спроводе се поступањем, у папирном облику,на било ком месту које испуњава услове из ове уредбе и електронски, путем веб портала или другог софтверског решења које, на једном месту, омогућава електронско поступање, у смислу става 1. овог члана.

**Појам јединственог управног места**

Члан 2.

Јединствено управно место, јесте место на коме се омогућава поступање у папирном или електронском облику, једног или више органа, ради остваривања једног или више права или правнoг интереса корисника јавних услуга и задовољавање њихових потреба.

Јединствено управно место подразумева координирано поступање органа који решавају по захтевима странака, благовремено међусобно обавештавање и благовремену размену докумената и аката по службеној дужности.

**Успостављање јединственог управног места**

Члан 3.

Oргани који воде поступке, без обзира да ли се ради о изворној или повереној надлежности, односно надлежности јединице локалне самоуправе, аутономне покрајине или Републике Србије, могу да успоставе јединствено управно место.

Орган може да успостави јединствено управно место и за више сродних и повезаних послова из своје надлежности.

**Услови за успостављање јединственог управног места**

Члан 4.

Да би се успоставило физичко јединствено управно место, орган мора да обезбеди следеће услове:

1) да је према закону и другим прописима надлежaн за спровођење поступака поводом којих се успоставља јединствено управно место;

2) одговарајући простор (шалтер сала или друга просторија), који омогућава лак и несметан приступ странкама ради подношења захтева, прибављања информација или обављања других потребних радњи;

3) одговарајући степен техничке опремљености уз коришћење софтверског решења за размену документарног материјала;

4) коришћење сервисне магистрале органа за размену података по службеној дужности;

5) посебно обучене службенике за непосредан рад са странкама.

Приступачност просторијама у смислу става 1. тачка 2) овог члана, подразумева обезбеђивање услова за савладавање висинских разлика, кретање и боравак у простору у складу са прописом који уређује несметано кретање и приступ особама са инвалидитетом, деци и старијим особама.

**Критеријуми за успостављање јединственог управног места**

Члан 5.

Да би се успоставило јединствено управно место, потребно је да спровођење поступака омогућава остваривање одговарајућих права заинтересованих лица према надлежним органима.

**Мерила за успостављање јединственог управног места**

Члан 6.

Мерила за успостављање јединственог управног места су:

1. да се успостављањем јединственог управног места остварују уштеде буџетских и јавних средстава;
2. да се успостављањем јединственог управног места остварују уштеде времена и трошкова за странке у поступцима;
3. да се поступци ефикасније и економичније решавају;
4. да се странкама у сваком тренутку омогућава лакше пружање информација о статусу предмета и сл.

Уштеде за странке из става 1. овог члана мере се на основу просечног времена потребног за решавање поступака, пре и после успостављања јединственог управног места, као и просечних трошкова (такси, накнада, путних трошкова и других издатака) које странке имају у тим поступцима.

**Испитивање задовољства корисника**

Члан 7.

Испитивање задовољства корисника спроводи се континуирано путем упитника у просторијама јединственог управног места, онлајн упитникa или анкетирањем грађана.

Орган који успоставља јединствено управно место дужан је да подноси извештај, једном годишње у првом кварталу текуће године за претходну календарску годину, министарству надлежном за послове државне управе и локалне самоуправе.

Извештај из става 2. овог члана садржи бројчане показатеље и статистичке податке о броју поднетих захтева, броју издатих решења, броју издатих уверења и других исправа, броју случајева када је прекорачен рок за поступање органа и броју изјављених жалби, приговора и др.

**Начин сарадње надлежних органа**

Члан 8.

Сарадња надлежних органа у вези са поступањем и обављањем послова на јединственом управном месту, остварује се успостављањем инфраструктуре за поуздану и безбедну размену података из регистара и евиденција, нарочито у електронском облику.

Надлежни орган је дужан да електронски поступа и комуницира у складу са прописима којима се уређује електронска управа.

Ступање на снагу

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-9962/2023-1

У Београду, 26. октобра 2023. године

В Л А Д А

|  |  |
| --- | --- |
|  | ПРВИ ПОТПРЕДСЕДНИК ВЛАДЕ  Ивица Дачић |